ลุยติวเข้มสหกรณ์ จับตาลงทุนเสี่ยง
ติวเข้มสหกรณ์สร้างความแข็งแกร่งเทียบเท่าสถาบันการเงิน เน้นจับตาทุจริต-ลงทุนเสี่ยง
13 ม.ค. 2560

ติวเข้มสหกรณ์สร้างความแข็งแกร่งเทียบเท่าสถาบันการเงิน เน้นจับตาทุจริต-ลงทุนเสี่ยง
นายวิศิษฐ์ ศรีสุวรรณ์ ผู้ตรวจราชการกรมส่งเสริมสหกรณ์ เปิดเผยถึงแนวทางการส่งเสริมสหกรณ์ปี 2560 ว่า มีนโยบายการสร้างความเข้มแข็งสหกรณ์ รวมทั้งการพัฒนาสหกรณ์ให้เป็นองค์กรที่ช่วยขับเคลื่อนนโยบายต่างๆ ตามนโยบายรัฐบาล และนำไปสู่การพัฒนาเศรษฐกิจระดับฐานรากของประเทศ
ทั้งนี้ กรมได้จัดทำแผนยุทธศาสตร์พัฒนาสหกรณ์ โดยมีการกำหนดจัดระดับมาตรฐานสหกรณ์ ประกอบด้วย 5 มาตรการหลัก ได้แก่ การสร้างความเข้มแข็งของสมาชิก การเพิ่มขีดความสามารถในการดำเนินธุรกิจแบบสหกรณ์ การพัฒนาการบริหารจัดการและเสริมสร้างธรรมาภิบาล มาตรการในการกำกับและตรวจสอบ 
ในขณะเดียวกันมีแผนจะพัฒนาขีดความสามารถการบริหารจัดการธุรกิจของสหกรณ์ให้ได้มาตรฐานเป็นที่ยอมรับ และส่งเสริมให้สหกรณ์สร้างเสถียรภาพทางการเงินให้อยู่ในระดับที่มั่นคงและเกิดประสิทธิภาพในการดำเนินงานด้วย 
นอกจากนี้ ยังมีเป้าหมายที่จะเร่งแก้ไขปัญหาข้อบกพร่องของสหกรณ์ให้ลดลง ทั้งในเรื่องป้องกันการทุจริตข้อบกพร่องทางบัญชี ข้อบกพร่องทางการเงิน และพฤติกรรมการดำเนินธุรกิจนอกรอบ รวมถึงการลงทุนที่มีความเสี่ยง เช่น นำเงินไปลงทุนในหุ้นเอกชน เป็นต้น